Tlačové materiály Bratislava 07.05.2021

**Influencerky, lekári aj odborníci sa spojili v online video kampani proti vážnemu ochoreniu:**

**Na rakovinu krčka maternice by nemusela zomrieť žiadna žena. TOTO sú dva spôsoby, ako sa pred ňou ochrániť!**

**Ako sa chrániť pred rakovinou krčka maternice? Čo by mala o nej vedieť každá žena a mama tínedžerov? A ako túto tému dostať čo najbližšie k mladým ľuďom? Pacientska organizácia NIE RAKOVINE sa pokúsila na tieto otázky odpovedať v spolupráci s odbornými lekármi a tiež influencerkami, ktorých sa táto téma osobne týka. Spojili sa v online video kampani, ktorá upozorňuje na dôležitosť prevencie pred týmto zákerným ochorením a tiež poukazuje na možnosti účinnej ochrany-vakcináciu proti HPV vírusom a pravidelnú gynekologickú prevenciu.**

***Kto sa na online videokampani o prevencii rakovine krčka maternice a HPV podieľa:***

***MUDr. Elena Prokopová - hlavná odborníčka MZ SR pre všeobecnú starostlivosť o deti a dorast a členka Konzilia odborníkov Pandemickej komisie***

***Doc. MUDr. Erik Kúdela PhD. - zástupca prednostu Gynekologicko-pôrodníckej kliniky JLF UK a UNM- odborník vo výskume HPV, cervikálnych prekanceróz a rakoviny krčka maternice, vedie tiež úspešnú online poradňu o onkoprevencii na nierakovine.sk***

***prof. MUDr. Mgr. Miloš Jeseňák PhD., MBA, Dott.Ric., MHA, FAAAAI - pediater, imunológ alergiológ, primár Oddelenia klinickej imunológie a alergológie UNM a JLF UK v Martine a prezident Slovenskej spoločnosti alergológie a klinickej imunológie***

***MUDr. Radmila Sládičeková PhD., MPH - gynekologička, špecializovaná gynekologicko-pôrodnícka ambulancia RADMA GYN s.r.o. Podala prvú vakcínu proti rakovine krčka maternice na Slovensku***

***Becca - Katarína Balážiová - moderátorka a vlogerka. Vo svojich vlogoch a na instagrame sa dlhodobo venuje problematike gynekologického skríningu a prevencie HPV infekcie u mladých ľudí a tínedžerov. S infekciou HPV má vlastnú skúsenosť, lekár jej okrem pokračujúcej infekcie zistil predrakovinové štádium postihujúce krčok maternice. Becca absolvovala operačnú konizáciu krčka maternice a o svojom príbehu otvorene hovorí na sociálnych sieťach, pretože gynekologická prevencia a vakcinácia proti HPV zachraňujú životy.***

***Barbora Palčíková - herečka Slovenského komorného divadla Martin. Vďaka pravidelnej preventívnej prehliadke u gynekológa a cytologickému vyšetreniu jej pred dvomi rokmi zistili HPV infekciu a dyspláziu krčka maternice. O tom, čo je HPV a čo spôsobuje, sa dozvedela až ako 25-ročná. Chcela by, aby mladí ľudia a ich rodičia mali o tejto vírusovej infekcii a možnosti očkovania zavčasu dostatok informácií – ešte pred začiatkom pohlavného života.***

***Čo je rakovina krčka maternice a ako vzniká?***

**Krvácanie uprostred cyklu, bolesti v panve, krvácanie a bolesť pri sexe… niekedy až tieto príznaky upozornia ženu na rakovinu krčka maternice. Ochorenie je však v začiatkoch bezpríznakové a keď žena príde s takýmito problémami ku gynekológovi, rakovina môže byť už v pokročilom štádiu. Štatistika je neradostná: rakovina krčka maternice je druhým najčastejším nádorovým ochorením u žien na Slovensku. Ročne na ňu ochorie vyše 600 žien a vyše 230 z nich zomrie.1 Nič také by sa však nemuselo stať a táto hrozivá diagnóza by vôbec nemusela existovať.**

**Ako je to možné? Rakovina krčka maternice je totiž onkologické ochorenie, ktoré sa spája s vírusovou infekciou. Ide o vírus HPV- ľudský papilomavírus. Táto infekcia sa prenáša najmä pohlavným stykom, je najčastejšou pohlavne prenosnou chorobou a stretne sa s ňou viac ako 80 % populácie.2 Infekcia HPV nemusí nutne znamenať katastrofu. HPV má vyše 150 typov a nebezpečných je len niekoľko z nich.3 Veľmi nebezpečné sú typy 16 a 18, ktoré spôsobujú 70 % prípadov rakoviny krčka maternice.4 Iné typy týchto vírusov môžu spôsobovať ďalšie typy rakovín ako sú rakovina vulvy, vagíny, penisu a konečníka aj nepríjemné genitálne bradavice. HPV infekcia sa tak týka rovnako mužov ako aj žien.**

**Je logické, že medzi nakazenými sú najmä pohlavne aktívni mladí ľudia medzi 15 a 29 rokov. Kým sa z infekcie stane nádorové ochorenie, môže to trvať 10 až 15 rokov.5 Nákaze HPV by sa však dalo jednoducho predísť – vďaka očkovaniu. Podľa odborníkov je najlepšie očkovať už tínedžerov, chlapcov i dievčatá pred začiatkom pohlavného života. Vtedy je totiž takmer isté, že nie sú nakazení a navyše vo veku 12-13 rokov majú aj najlepšiu imunitnú odpoveď.**

**Na Slovensku sú v súčasnosti dostupné dva typy vakcín - dvojvalentná vakcína: je pre 12-ročné deti plne hradená zo zdravotného poistenia a sú v nej obsiahnuté 2 typy ľudského papilomavírusu (HPV typy 16 a 18). Lacnejšia, plne preplácaná 2-valentná vakcína pokrýva iba 47 % HPV infekcií vyskytujúcich sa na Slovensku.Druhou možnosťou je deväťvalentná vakcína, ktorá obsahuje až 9 najbežnejších typov HPV, ktoré spôsobujú anogenitálne rakoviny a genitálne bradavice. Je to jediná priama najširšia ochrana pred HPV infekciami, pokrýva 77 % HPV infekcií vyskytujúcich sa na Slovensku. 12-ročné deti majú vakcínu čiastočne hradenú zo zdravotného poistenia. Staršie deti môžu využiť marketingové benefity zdravotných poisťovní, je potrebné aby sa rodičia informovali o aktuálnych benefitov na očkovanie proti HPV vo svojej zdravotnej poisťovni.10**

**Druhou, veľmi účinnou možnosťou, ako sa vyhnúť rakovine krčka maternice je pravidelný skríning u gynekológa. Bohužiaľ, na Slovensku chodí na pravidelné prehliadky a skríningové vyšetrenia krčka maternice k svojmu gynekológovi len neuveriteľných vyše 20 % žien a niektoré prídu hoci aj po 10 rokoch! Dôvodom sú často obavy z výsledkov, aj preto sa ochorenie často zistí až v posledných, rozvinutých štádiách.**

**Ako cytologické vyšetrenie krčka maternice vyzerá? Laboratóriá na Slovensku tradične vykonávajú PAP test (cytologické vyšetrenie). Ním hľadajú znaky abnormálnych buniek na krčku maternice, ktoré by mohli viesť k rakovine krčka maternice. Problémom je, že podľa vedeckých štúdií minimálne 3 ženy z 10 môžu mať normálny výsledok PAP testu napriek tomu, že rakovina krčka maternice je už prítomná.6 Cytológia steru z krčka maternice môže teda vykazovať falošnú negativitu u žien, kde sa už vyvíja karcinóm krčka maternice.**

**Druhou metódou skríningu je HPV test. Ten naopak zisťuje, či žena vôbec má infekciu vysoko rizikovým vírusom HPV, ktorá ju vystavuje riziku vzniku abnormálnych buniek a rakovine krčka maternice. Poznatok, či je žena pozitívna na HPV, a na aký typ, umožní jej lekárovi určiť akú prevenciu zvolí či ako ju bude liečiť.7-9**

**ĎAKUJEME, že spolu s nami hovoríte NIE RAKOVINE KRČKA MATERNICE.**

****

****

****

****

****



****

**ZDROJE:**

1 ECIS - European Cancer Information System, 2020.

2Gattoc L, et al. Obstet Gynecol Clin N AM (2013); 40: 177-197.

3Sehnal B, Sláma J. Remedia (2015); 25: 22-26

4Bosh FX, et al. J Natl Cancer Inst Monogr (2003); 31: 3-13.

5 https://www.who.int/news-room/fact-sheets/detail/human-papillomavirus-(hpv)-and-cervical-cancer

6 Leyden WA, et al. J Natl Cancer Inst (2005); 97(9): 675-683.

7Sláma J. Čes. Gynek. 82, č. 6, s. 482-486. 2017.

8Katki HA, et al. Lancet Oncol (2011); 12(7): 663-672.

9Whitlock EP, et al. Ann Intern Med (2011); 15, 155(10): 687-697, W214-5.

10[www.vszp.sk](https://www.vszp.sk/)